‘Onteieningswetsontwerp ongrondwetlik en ekonomies skadelik’Piet le Roux. Foto: Reint Dykema Die vakbond Solidariteit sal Dinsdag sy besware teen die omstrede onteieningwetsontwerp in ŉ voorlegging aan die portefeuljekomitee op openbare werke voorlê. Die vakbond is van mening dat dié omstrede wetsontwerp, wat president Jacob Zuma glo nog vanjaar wil aanvaar, verreikende gevolge vir eiendomsreg in Suid-Afrika sal inhou. Volgens Piet le Roux, hoof van die Solidariteit Navorsingsinstituut, is die genoemde wetgewing ongrondwetlik en ekonomies skadelik. “Die wetsontwerp hou ŉ groot gevaar vir die ekonomie en vir die regsorde in. Eienaars van enige eiendom, nie net grond nie, sal dit uiters moeilik vind om markwaarde vir hul onteiende eiendom te ontvang. Sou hulle met die vergoeding of die proses ontevrede wees, sal hulle ŉ opdraande stryd moet voer in ŉ regsproses wat teen hulle gelaai is. Die wetsontwerp maak die deur vir arbitrêre magsuitoefening en magsmisbruik wawyd oop,” verduidelik Le Roux. Solidariteit is verder van mening dat die Instituut vir Rasseverhoudinge se voorgestelde alternatief op die wetsontwerp tans die beste voorstel op die tafel is aangesien dit die grondwetlike tekortkominge van die voorgestelde wetsontwerp grootliks aanspreek. Klik hier vir Solidariteit se volledige kommentaar op die wetsontwerp.